
1. CONTEXTUL SOCIAL POLITIC AL DESFĂŞURĂRII ALEGERILOR

1.1. Consecinţele unei tranziţii dificile şi tensionate

Republica Moldova s-a constituit ca stat, după proclamarea independenţei, la 27 august 1991 şi adoptarea Constituţiei, în 29 iunie 1994. După declararea independenţei, Republica Moldova s-a confruntat cu un proces de fragmentare teritorială cât şi politică, determinat de moştenirea unor puternice dezechilibre interne şi externe. Acest proces s-a desfăşurat în condiţii deosebit de dificile, marcate de declanşarea războiului civil din 1992, urmat de separarea autoproclamatei Republici Transnistria de restul teritoriului, deşi, din punct de vedere juridic, ea este parte a acestui teritoriu. Declinul accentuat al economiei, caracterul contradictoriu şi inconsecvent al reformelor democratice, creşterea gradului de sărăcie a unor grupuri sociale în raport cu îmbogăţirea elitelor politice şi oligarhice, au accentuat gradul de instabilitate politică şi economică ce a caracterizat procesul tranziţiei.

În contextul tranziţiei ţărilor democratice din spaţiul ex-sovietic, Republica Moldova a parcurs o traiectorie specifică, determinată de trecutul său istoric şi de strategiile de dezvoltare elaborate la nivel naţional. Crearea instituţiilor democratice, constituirea unei societăţi civile, total inexistente până atunci, au impus o perioadă mai lungă de realizare a tranziţiei spre democraţie. Influenţa puternică a Rusiei şi ezitarea în ceea ce priveşte opţiunea pentru integrarea europeană au reprezentat factorii importanţi ai acestei întârzieri. Conform opiniei analiştilor, Republica Moldova a trebuit să dezvolte o politică echilibrată între Est şi Vest, optând uneori pentru o politică multidimensională. 

Însă absenţa unei democraţii consolidate, s-au manifestat slăbiciuni ale funcţionării sistemului parlamentar, ceea ce a permis dizolvarea Parlamentului în decembrie 2000. La 25 februarie 2001, Partidul Comunist a obţinut victoria în alegerile legislative anticipate, obţinând majoritatea absolută în Parlament (75 de locuri din totalul de 101 ale parlamentului), ceea ce a permis amendarea legii fundamentale. La 4 aprilie 2001, liderul Partidului Comunist, Vladimir Voronin, a fost ales de Parlament preşedinte al Republicii, ceea ce a dus la instaurarea unui regim puternic dominat de instituţia prezidenţială. Mulţi analişti apreciază că această schimbare a fost consecinţa manifestării instabilităţii politice şi a ineficacităţii economice, juridice a sistemului politic anterior. Componenta politică a tranziţiei a avut, aşadar, consecinţe importante asupra realizării reformelor în Republica Moldova. Din 1991 şi până în prezent, s-au succedat nouă guverne ale căror rezultate nu au reuşit să schimbe, în mod esenţial, situaţia social-economică a ţării. Lipsa de continuitate a guvernelor care au modificat des politica de ansamblu a ţării a îndepărtat investitorii străini. Incoerenţa reformelor economice a generat crize sociale determinate de creşterea şomajului şi neplata salariilor. În acest context, populaţia şi-a exprimat opţiunea pentru Partidul Comunist din motive foarte pragmatice, precum plata salariilor, oferirea unor servicii gratuite etc.

Analiştii au subliniat adesea că eşecul tranziţiei a stat la baza neîncrederii populaţiei în mecanismele guvernării democratice. Nevoia existenţei unui stat puternic şi eficace rămâne încă o coordonată importantă a atitudinii electoratului. Acesta doreşte modernizarea economiei în vederea asigurării bunăstării, un acord civic care să facă posibilă coabitarea etnică, transformarea ţării într-un stat european stabil, deschis cooperării internaţionale. Analiştii apreciază că societatea se află în continuare în căutarea propriei identităţi, a unui proiect politic clar definit şi asumat, capabil a combate sărăcia, corupţia, şomajul şi a realiza până la capăt reformele sociale şi politice.

Situaţia actuală a Republicii Moldova este deosebit de complexă, marcată de clivaje socio-economice (grad ridicat al sărăciei, un număr mare de imigranţi ilegali în multe ţări ale Europei - aproape 1/4 din populaţie - nivel ridicat al corupţiei şi al traficului de droguri, persoane etc.), clivaje culturale şi lingvistice datorate configuraţiei sale pluriculturale (la recensământul din 1989, dintr-o populaţie de 4,3 milioane de locuitori majoritatea era de origine română (64,5%), restul fiind reprezentată de ruşi (13%), ucrainieni (14%), găgăuzi (4% concentraţi în sudul Republicii). Un alt factor determinant a fost situaţia geo-politică specifică a Republicii Moldova aflată la intersecţia diferitelor influenţe politice (Uniunea Europeană, Federaţia Rusă, Ucraina). Aceste clivaje au determinat crearea unui sistem politic puternic polarizat în jurul acestor mari probleme, devenite de multe ori explozive.

În ultimii ani, confruntarea politică dintre guvernul dominat de Partidul Comunist şi forţele politice de opoziţie, conduse de Partidul Popular Creştin Democrat (pro-român) a atins cote maxime. În ianuarie 2002, demonstraţiile din piaţa Marii Adunări Naţionale împotriva “politicii de rusificare” duse de guvern au provocat tensiuni şi decizii politice controversate, urmate de reacţii ale comunităţii internaţionale şi ale instituţiilor europene (Consiliul Europei, OSCE, Uniunea Europeană).

O sursă importantă de tensiuni politice a fost raportul dintre puterea centrală şi cea locală, mai ales în legătură cu situaţiile din Transnistria şi Găgăuzia. Dezbaterile provocate de modificările Legii administraţiei publice locale şi a organizării administrative teritoriale au repus în discuţie statutul politic şi administrativ al celor două regiuni autonome.

Republica autoproclamată Transnistria reprezintă încă o problemă dificilă deşi, la summit-ul de la Instanbul din 1999, Federaţia Rusă s-a angajat să retragă, până la sfârşitul anului 2002, armamentul, trupele şi echipamentul militar din această zonă (2500 de militari, 50.000 de arme şi 40.000 tone de muniţie a vechii armate a XIV-a, staţionată aici). În decembrie 2001, 1000 tone de muniţie au părăsit teritoriul, ulterior, însă, autorităţile locale transnistrene au blocat desfăşurarea următoarelor etape ale retragerii, interzicând accesul experţilor OSCE la depozitele de muniţii din Colbasna. Menţinerea stării de indecizie a acestei zone, aflate în afara reglementărilor legale, lasă căi de manifestare a grupurilor de interese ucrainiene, moldovene, transnistrene antrenate în traficul ilegal de produse, droguri, arme etc.

Poziţia guvernului Republicii Moldova faţă de vecinii săi (România, Ucraina, Federaţia Rusă) a influenţat, de asemenea, polarizarea politică internă, alăturându-se celorlalte clivaje care se manifestă în situaţia actuală. În acest context, un rol deosebit a avut opţiunea strategică a Republicii Moldova referitoare la spaţiul în care doreşte să se integreze în viitor. Strategia de dezvoltare socio-economică a Republicii Moldova pe termen mediu (până în 2005), elaborată în ianuarie 2002, menţiona ferm că edificarea unei economii viabile este imposibilă fără aderarea la structurile economice şi politice ale Uniunii Europene. În acest context, un factor decisiv va fi voinţa politică a Uniunii Europene de a se implica şi de a se impune ca pol de stabilitate şi echilibru în regiune.

 

1.2. Stadiul reformelor economice

Tranziţia spre economia de piaţă a fost un proces complex, care a solicitat nu doar eforturi de elaborare a unei strategii economice adecvate, ci şi modificări politice, sociale, instituţionale şi culturale profunde.

Specialiştii apreciază că succesul procesului de tranziţie, în general, a presupus înţelegerea cauzelor şi consecinţelor crizei, adaptarea corpului social şi realizarea unei serii de ajustări de ordin politic şi instituţional. Criza economică a dus la sărăcirea masivă a populaţiei, la creşterea inegalităţilor social-economice, la ruinarea potenţialului economic existent şi la acumularea unor datorii economice uriaşe. Economia moldovenească, după 1991, s-a caracterizat printr-o recesiune acută care s-a datorat şocurilor interne şi externe suferite de pe urma ruperii de Rusia, dar şi conflictului din estul ţării. Stabilizarea macroeconomică relativă din anul 1994 nu a însemnat însă şi creştere economică. Între 1997-1998 a avut loc o ameliorare economică aparentă datorată reformelor structurale realizate în acea perioadă. Astfel, în pofida mai multor nereuşite până în 1998, s-a realizat finalizarea reformei proprietăţii, a fost introdusă moneda naţională, sistemul bancar a fost restructurat şi consolidat, piaţa de capital a început să funcţioneze şi au fost puse bazele pentru reforma agricolă. Aceste tendinţe de stabilizare au continuat şi după 2000 însă, în cele din urmă, nu au dus la o creştere economică suficientă pentru îmbunătăţirea semnificativă a nivelului de trai.

Cauzele principale ale recesiunii economice prelungite din Republica Moldova rezidă în moştenirea economică, în nivelul scăzut al urbanizării, în subdezvoltarea zonelor rurale, în lipsa resurselor naturale proprii dar şi în problemele de securitate datorate, în primul rând, prezenţei unei armate străine pe teritoriul Moldovei şi conflictului din stânga Nistrului.

Lipsa unor garanţii pentru proprietatea privată, proliferarea economiei subterane, presiunile fiscale enorme şi dobânzile ridicate plătite pentru creditele bancare sunt doar câteva din motivele pentru care iniţiativa privată şi competiţia liberă nu au dus şi la o creştere economică.

Studiile au subliniat că şansele economice ale Republicii Moldova, într-o lume globalizată, depind de opţiunea integrării europene care este unica soluţie pentru relansarea creşterii economice şi sociale şi conectarea Moldovei la procesele economice globale. 

Specifică pentru Republica Moldova a fost perioada lungă de declin în producţia industrială din 1990 până în prezent, ceea ce, în termeni structurali, a dus în 1999 la o scădere semnificativă a ponderii producţiei industriale în economie, aceasta constituind doar 16% din PIB în 1999. Întreprinderile care au folosit materii prime locale, ca de exemplu industria agricolă, de construcţii sau a sticlei, s-au adaptat mai repede la condiţiile economiei de piaţă, pe când întreprinderile care au avut nevoie de materii prime importate, ca de exemplu industria chimică, industria constructoare de maşini sau industria radioelectronică, au devenit insolvabile sau au dat faliment.

Reforma sectorului industrial a fost una din reformele structurale iniţiate în Moldova în urma stabilizării macroeconomice relative realizate în perioada 1994-1995. Noua politică industrială a fost elaborată de către guvern în Strategia pe termen mediu a politicii industriale a Republicii Moldova pentru perioada 1996-2000. În Strategie au fost expuse obiectivele pe termen mediu ale reformei industriale, precum şi măsurile necesare pentru dezvoltarea industriei Moldovei în condiţiile economiei de piaţă. Aplicarea în practică a Strategiei a stopat declinul industrial în 1997, rezultând o creştere economică a sectorului industrial în 2000 şi 2001. Astfel, a fost adoptat un număr semnificativ de acte legislative, majoritatea referitoare la privatizarea şi restructurarea întreprinderilor industriale.

Privatizarea parţială a sectorului industrial a fost definitivată, însă privatizarea în baza bonurilor patrimoniale nu a dus la constituirea unui sistem competitiv şi eficient. Cu toate acestea, o relansare economică graduală s-a produs în perioada 2000-2002, iar creşterea de 6,1% a PIB-ului, în 2001, s-a datorat, în primul rând, creşterii producţiei industriale care a fost de 7,7% în 2000 şi 13,7% în 2001. Astfel, principala caracteristică a dezvoltării economice din perioada 2001-2002 a fost apariţia premiselor necesare pentru o dezvoltare economică durabilă.

Specialiştii afirmă că, pentru ca întreprinderile industriale să depăşească criza actuală şi să devină actori primari ai economiei de piaţă, este necesară crearea unui cadru favorabil pentru creşterea veniturilor şi elaborarea unor politici care ar încuraja competitivitatea şi eficienţa. 

Agricultura a fost şi este una dintre ramurile principale ale economiei Republicii Moldova, atât datorită volumului considerabil al forţei de muncă implicate în acest sector (circa 45%), cât şi datorită ponderii acesteia în produsul intern brut. În perioada de tranziţie au fost depuse eforturi de reformare a proprietăţii, de creare a unei producţii competitive şi de diversificare a relaţiilor economice externe. Însă criza din sectorul agrar nu a fost depăşită, ea având un caracter structural.

Pe fundalul descreşterii producţiei obţinute în întreprinderile agricole, producţia obţinută în sectorul individual agricol e în continuă creştere. Ponderea producţiei agricole în gospodăriile ţărăneşti şi în gospodăriile populaţiei, în anul 2001, a constituit 75% din totalul producţiei agricole.

Structura producţiei agricole s-a schimbat şi ea, cota producţiei animale reducându-se de la 40,3% în 1990 la doar 29,7% în 2001, ceea ce s-a datorat, în mare măsură, reducerii drastice a şeptelului în sectorul cooperatist. Deşi inventarul de animale s-a mărit cu aproximativ 50% în sectorul individual, în sectorul colectiv s-a redus cu 90% în timp de 10 ani. Acest declin a fost cauzat în special de lichidarea unităţilor de creştere a animalelor din cadrul gospodăriilor agricole mari, acestea devenind neprofitabile din cauza costurilor înalte de producţie.

Economia s-a adaptat parţial la condiţiile economiei de piaţă, ceea ce se confirmă prin reînceperea creşterii economice, mai ales din anul 2000, creşterea exportului, schimbările produse în structura PIB-ului şi în structura ocupaţională, îndeosebi în favoarea sectorului de servicii, restructurarea sectorului energetic, întreprinderilor industriale şi a sectorului agricol. 

Consecinţele sociale ale transformărilor economice au fost însă contradictorii: descreşterea şi înrăutăţirea considerabilă a nivelului de trai şi a calităţii vieţii oamenilor, reducerea numărului populaţiei, migraţia în masă a forţei de muncă în străinătate, lipsa în bugetul de stat a resurselor suficiente pentru educaţie şi ocrotirea sănătăţii. Clasa de mijloc, care, conform veniturilor, e relativ prosperă, nu depăşeşte 10% din totalul populaţiei. În acelaşi timp, în conformitate cu estimările Departamentului de Statistică şi Sociologie (anul 2002), ponderea populaţiei defavorizate constituie 88,3%, din care ponderea populaţiei sărace este de 56,9%. Drept rezultat, după indicele dezvoltării umane, în conformitate cu clasamentul ONU, Republica Moldova, pe parcursul acestui deceniu, s-a deplasat de pe locul 75 spre 104 în lista celor 174 de state din lume incluse în clasament, fiind considerat cel mai sărac stat al Europei. După ani de experienţe în domeniul reformelor, Moldova a reuşit să stopeze doar în 2000-2001 declinul economic, cu toate că reducerea PIB-ului, în această perioadă, a fost de 63,0%, faţă de nivelul anului 1990. 

1.3. Noi exigenţe ale realizării reformei

Experienţa celor 14 ani de tranziţie a pus în evidenţă faptul că pentru realizarea reformei, unele lecţii ale transformărilor sunt importante pentru adoptarea deciziilor pe viitor:

· asigurarea consensului social în privinţa conţinutului reformelor şi interconexiunea componentelor ei. Statul trebuie să identifice compromisul dintre necesităţile sociale vitale şi programele de dezvoltare pe termen lung, dintre interesele unor grupuri sociale aparte şi interesele de nivel naţional, între libertate şi controlul necesar;

· funcţionarea unui stat puternic şi eficient, capabil să asigure legalitatea şi susţinerea instituţională pentru economia de piaţă, având o orientare socială şi o dezvoltare durabilă; 

· restabilirea unităţii complexului teritorial-economic al statului, reglementarea relaţiilor dintre Republica Moldova şi Transnistria, în baza standardelor europene de autoadministrare regională;

· crearea unei economii reale prin motivarea agenţilor economici; 

Dificultatea principală a reformei constă în faptul că noile sisteme trebuie să fie echitabile social şi echilibrate economic, aceasta fiind greu de obţinut, având în vedere resursele financiare limitate de care poate dispune statul. Reuşita reformelor se află în dependenţă directă de asigurarea îmbinării componentelor politice, sociale şi economice. Experienţa, pozitivă şi negativă, acumulată de Republica Moldova în perioada de tranziţie demonstrează, destul de evident, legătura dintre progresul transformărilor şi stabilitatea politică. 

În anii 2001-2002 s-au luat măsuri de către guvern în vederea schimbării situaţiei, atât prin activizarea sectorului real al economiei, atragerea investiţiilor şi crearea a noi locuri de muncă, inclusiv în sectorul întreprinderilor mici şi mijlocii, cât şi prin intermediul politicilor în domeniul muncii, asigurărilor sociale şi asistenţei sociale. Au fost lichidate restanţele la plata pensiilor şi au fost micşorate cele pentru plata salariilor, a fost majorat salariul angajaţilor. Cu toate acestea, situaţia social-economică rămâne dificilă. În următorii ani, principala preocupare a guvernului va fi concentrată asupra problemei creşterii ocupării forţei de muncă şi asigurării creşterii economice durabile, concomitent cu continuarea reformelor în domeniul utilizării forţei de muncă, în sectorul asigurărilor şi asistenţei sociale, precum şi în învăţământ şi ocrotirea sănătăţii. Problema sărăciei în Moldova are un specific aparte, fapt ce a fost luat în considerare la elaborarea Strategiei preliminare de reducere a sărăciei.

Participarea Republicii Moldova la procesele de integrare europeană presupune nu doar armonizarea legislativă, schimbări instituţionale, ridicarea capacităţii de concurenţă a economiei, ci şi apropierea de standardele europene a tuturor indicatorilor ce ţin de calitatea vieţii şi nivelul de trai al populaţiei. Această problemă este una complexă şi extrem de dificilă, dar ea va trebui soluţionată în viitor.

2. INTEGRAREA EUROPEANĂ A REPUBLICII MOLDOVA ÎN NOUL CONTEXT INTERNAŢIONAL

2.1. Republica Moldova şi Politica Europeană de Vecinătate

Din experienţa evoluţiei statelor ex-sovietice a rezultat că unul din elementele-cheie ale procesului de edificare a unui stat modern l-a constituit, pe de-o parte, formularea intereselor naţionale ale noului stat pe plan extern şi, respectiv, elaborarea şi promovarea priorităţilor pe termen scurt, mediu şi lung în politica externă şi, pe de altă parte, crearea şi consolidarea structurilor abilitate cu realizarea acestor priorităţi.

Intrând în faza de integrare în structurile europene şi euroatlantice, noile democraţii au obţinut un motiv puternic în plus de a se reforma pe plan intern, orientându-se spre standardele şi valorile occidentale, care şi-au demonstrat viabilitatea. Este axiomatică teza că obiectivul integrării europene şi euroatlantice a servit drept catalizator extrem de puternic pentru Ţările Baltice şi ale Europei Centrale pentru trecerea la o economie de piaţă eficientă şi edificarea unui stat de drept.

O analiză comparativă a priorităţilor de politică externă ale Republicii Moldova cu cele ale Ţărilor Baltice ori din Europa Centrală arată că ultimele au formulat, imediat după obţinerea independenţei lor, reale obiective de politică externă într-o manieră extrem de precisă şi univocă: aderarea la NATO şi integrarea în Uniunea Europeană. Republica Moldova nu a formulat astfel de obiective, preferând aşa-zisa “politică multivectorială”, balansând între Est şi Vest. Semnificativ este faptul că Republica Moldova a deschis primele ei misiuni diplomatice abia în a doua jumătate a anului 1992. 

Conform Politicii Europene de Vecinătate (PEV), elaborate de Comisia Europeană în anul 2004, Uniunea Europeană a lansat un nou cadru politic de abordare a relaţiilor sale cu vecinii din Est şi din Sud . Obiectivul esenţial al acestei politici a fost acela de a gestiona efectele benefice ale extinderii UE, pentru a întări stabilitatea, securitatea şi bunăstarea populaţiilor din aceste zone vecine. În strategie se menţionează că, prin această politică s-ar putea evita crearea unor noi clivaje între Uniunea Europeană lărgită şi vecinii săi, cărora li se oferă posibilitatea de a participa la diverse activităţi ale Uniunii în cadrul unei cooperări politice, economice, culturale şi de securitate. Metoda propusă a fost aceea de a defini, împreună cu ţările vecine, priorităţile a căror realizare le va apropia de Uniunea Europeană. Aceste priorităţi au fost integrate în Planuri de acţiune “personalizate” elaborate în comun, care au cuprins domeniile economice, sociale şi politice. Un rol important va avea participarea progresivă la piaţa internă europeană, la programele din domeniul justiţiei şi afacerilor interne, energiei, transporturilor, societăţii informaţiei, la programele de mediu, cercetare şi inovaţie, la politicile sociale şi relaţiile între comunităţile locale şi regionale.

Conform strategiei, relaţiile Uniunii Europene cu vecinii săi se vor baza pe angajamentul reciproc în favoarea promovării valorilor comune ale statului de drept, bunei guvernări, respectării drepturilor omului, mai ales ale minorităţilor. Planurile de acţiune vor respecta aceste puncte comune, dar se vor formula diferenţiat în funcţie de situaţia specifică a fiecărei ţări, de nevoile, capacităţile acesteia, dar şi de interesele comune ale celor două părţi.

Acordurile de parteneriat şi cooperare sau acordurile de asociere vor permite înregistrarea progreselor realizate, pe baza unor evaluări periodice ce vor duce la adaptările planurilor de acţiune. Aceste planuri vor constitui referenţialul pentru punerea în aplicare a programelor de asistenţă în fiecare ţară. În perioada următoare, va fi elaborat un instrument financiar european mai amplu, destinat să acopere domenii specifice ale cooperării, necuprinse în cele existente (mai ales în domeniul cooperării transfrontaliere). Participarea la Politica Europeană de Vecinătate va trebui să fie însoţită de desfăşurarea unei politici active pe plan intern, de către partenerii înşişi, precum şi de o coordonare cu exigenţele instituţiilor financiare internaţionale. În cadrul acestei politici, un loc aparte are parteneriatul strategic cu Rusia, care asigură o apropiere multilaterală a Uniunii Europene de această ţară.

Un rol deosebit a avut semnarea la Bruxelles, pe 22 februarie 2005, a Planului de Acţiune Uniunea Europeană-Moldova, ceea ce a reprezentat un semnal de încredere în conducerea ţării. Semnale asemănătoare au venit şi din partea SUA, Ucrainei, Georgiei. În acest context, din punct de vedere al politicii interne, a apărut absolut necesară trecerea la o definire politică a interesului naţional în noul context european şi internaţional.

2.2. Principalele coordonate ale Planului de Acţiune 

Comisia Europeană a propus Planul de Acţiune pentru a evita crearea unor linii de demarcare în jurul Europei lărgite şi pentru a asigura stabilitatea şi prosperitatea în zonă. Planul de Acţiune va intra în vigoare pe parcursul anului 2005 şi va fi implementat în decursul următorilor trei ani, timp în care vor fi efectuate două evaluări ale reformelor propuse. La realizarea Planului vor contribui guvernul, agenţii economici şi societatea civilă. Finanţarea se va face prin programul TACIS, Planul acoperind domenii variate precum dialogul politic, reformele şi dezvoltarea economică, socială, piaţa, cooperarea în domeniul justiţiei şi afacerilor interne, transport, energie, telecomunicaţii şi mediu.

Planul de Acţiune este parte a Politicii Europene de Vecinătate şi va permite accesul Republicii Moldova la piaţa UE, acordându-i-se avantaje conform regimului comerţului asimetric, care deschide piaţa europeană pentru mărfurile moldoveneşti.

Comisarul UE pentru Relaţii Externe şi Politica de Vecinătate, Benita Ferrero Waldner, a declarat recent că “uşile sunt deschise pentru Moldova, dacă aceasta va accepta provocarea şi va depune toate eforturile pentru realizarea obiectivelor propuse”. Primul ministru moldovean a declarat, la rândul său, că semnarea Planului de Acţiune este un eveniment istoric, mai ales că, în ultimii doi ani, Republica Moldova a declarat, ca “vector” al politicii externe, integrarea europeană. 

Uniunea Europeană şi-a desemnat, pe 11 martie 2005, viitorul trimis special la Chişinău care va sprijini soluţionarea crizei din Transnistria. Ambasadorii statelor membre ale Uniunii l-au ales pe diplomatul olandez Adriaan Jacobovitz De Szeged, la propunerea Înaltului Reprezentant pentru Politică Externă, Javier Solana, sub coordonarea căruia îşi va desfăşura misiunea în Republica Moldova. Adriaan Jacobovitz De Szeged este un diplomat cu experienţă şi cunoaşte detaliile crizei transnistrene din perioada în care Olanda a deţinut preşedinţia OSCE, în 2003. Rolul său va fi exclusiv politic, urmând să colaboreze, în egală măsură, cu Chişinăul şi cu Tiraspolul, cu ţările vecine, inclusiv cu România, şi cu OSCE, aşa încât să se ajungă la relansarea procesului de negocieri. Cu acest prilej, s-a afirmat că Uniunea este foarte hotărâtă să sprijine găsirea unei soluţii paşnice a conflictului, desemnarea unui trimis special fiind un prim pas în această direcţie.

Trimisul special va avea sediul de bază la Bruxelles, dar va călători des în regiune şi va avea un adjunct la Chişinău. Instituţiile europene au declarat recent că mandatul său va fi substanţial: să contribuie la soluţionarea conflictului din Transnistria în colaborare cu OSCE şi cu ţările din regiune, dar şi să urmărească procesul de democratizare şi consolidare a statului de drept în Republica Moldova şi să strângă relaţiile bilaterale dintre Moldova şi UE. El va fi cel de-al optulea trimis special al Uniunii în zone de criză precum Macedonia, Bosnia şi Afganistan şi cel de-al doilea în fostul spaţiu sovietic, după Caucazul de Sud. Este cel mai clar semn că UE doreşte o rezolvare a “conflictului îngheţat” din Transnistria înainte ca graniţele sale să ajungă pe Prut, o dată cu aderarea României.

Actualul preşedinte al OSCE, ministrul de externe sloven, Dimitrij Rupel, a încercat şi el o deblocare a negocierilor în timpul unei vizite efectuate la Moscova. El s-a întâlnit cu preşedintele Voronin şi cu ministrul de externe Stratan, cu care a discutat şi concluziile observatorilor OSCE la alegerile din Moscova. 

2.3. Republica Moldova – în zona de interes strategic a Mării Negre

Recent, Republica Moldova a reintrat în zona de atenţie a Statelor Unite care îşi definitivează, în prezent, coordonatele politicii lor externe. Unul dintre cei mai activi susţinători ai regiunii Mării Negre este preşedintele aşa-numitului “proiect pentru democraţiile în tranziţie”, Bruce Jackson. Recent, acesta a susţinut în faţa Comisiei de Afaceri Externe a Congresului SUA o conferinţă despre necesitatea sprijinirii ţărilor din zona Mării Negre. Raportul prezentat de Bruce Jackson a cuprins şase argumente în sprijinul unei politici active americane la Marea Neagră şi şase recomandări făcute Comisiei de Politică Externă a Congresului American. În discursul său, el a subliniat ideea că ţara care controlează regiunea Mării Negre poate controla Orientul Apropiat şi Mijlociu. În document s-a atras atenţia că, până în 2020 importurile de resurse energetice ale Occidentului din această zonă vor ajunge la 70%. În această regiune au loc la ora actuală schimbări democratice spectaculoase, dar, în acelaşi timp, duşmanii SUA ar putea să-şi procure din această zonă de intens trafic ilegal arme şi tehnologie. În sfârşit, un alt argument în sprijinul implicării SUA în regiunea Mării Negre este ceea ce Bruce Jackson numeşte “tendinţa neoimperialistă a Rusiei”. Bruce Jackson a mai afirmat că, “fie că vrem să protejăm noile democraţii de amestecul din afară, fie că ne preocupă situaţia internă a Rusiei, suntem siliţi să fim atenţi la zona Mării Negre”. Conform viziunii sale, recomandările pentru politica SUA în această zonă sunt următoarele: 

1 - SUA trebuie să accelereze procesul de democratizare în ţări precum România şi Bulgaria, susţinând cu tărie primirea celor două ţări în UE la 1 ianuarie 2007. În acest sens, SUA pot ajuta cele două ţări să rezolve problemele privind corupţia şi reforma justiţiei; 

2 - SUA trebuie să se implice, alături de liderii regionali, precum preşedinţii României, Georgiei şi Ucrainei, în crearea unei instituţii care să se ocupe în mod special de strategia în zona Mării Negre; 

3 - SUA trebuie să ţină piept tendinţelor de dominare ale Rusiei şi să ceară Turciei să-şi respecte angajamentele de stat NATO; 

4 - SUA trebuie să acorde prioritate conflictelor mocnite, începând cu conflictul din Transnistria, unde negociatorii americani trebuie să-şi dubleze eforturile în rezolvarea conflictului separatist; 

5 - SUA şi UE trebuie să se coordoneze mai bine în privinţa sprijinirii cu programe şi finanţare a democraţiilor tinere din zona Mării Negre;

6 – SUA trebuie să sprijine Ucraina. Se va putea spune că zona Mării Negre aparţine Europei şi, poate cândva, şi Rusia, afirma Bruce Jackson, atunci când va exista siguranţa reuşitei revoluţiei din Ucraina şi disponibilităţii UE şi NATO de a da posibilitatea Ucrainei să ia în calcul negocieri de aderare.

Preşedintele american, George W. Bush, a afirmat recent interesul deosebit pentru zona strategică a Mării Negre şi pentru rezolvarea conflictului din Transnistria, în perioada următoare elaborându-se o politică specifică pentru această regiune.

 

 

3. ALEGERILE LEGISLATIVE 

DIN 6 MARTIE 2005

3.1. Programele principalelor partide politice prezente în campania electorală

În campania electorală pentru alegerile parlamentare din 6 martie 2005, Comisia Electorală Centrală a înregistrat 23 de concurenţi electorali: 11 formaţiuni şi 12 candidaţi independenţi. Dat fiind faptul că alegerile parlamentare s-au desfăşurat în baza sistemului electoral proporţional deplin (o ţară, o circumscripţie electorală), formaţiunile politice şi candidaţii independenţi au fost introduşi pe acelaşi buletin de vot, cetăţenii având dreptul la o singură opţiune.

Pentru prima dată, la alegerile din 6 martie, a fost aplicat pragul electoral succesiv pentru reprezentarea în Parlament. Candidaţii independenţi trebuiau să acumuleze cel puţin 3% din numărul de voturi valabil exprimate. Pentru a fi reprezentat în Parlament, nouă formaţiuni politice înregistrate în calitate de concurenţi electorali trebuiau să obţină cel puţin câte 6% din voturile valabil exprimate, Blocul “Patria-Rodina” format din două partide socialiste-9%, iar Blocul Moldova Democrată format din trei formaţiuni-12%.

Campania electorală s-a desfăşurat în două etape. Prima etapă a început cu anunţarea alegerilor la 24 decembrie 2004 şi s-a încheiat o dată cu terminarea înregistrării concurenţilor electorali. Ea a fost caracterizată printr-un comportament relativ pasiv al formaţiunilor de opoziţie, care au preferat preponderent să conteste comportamentul partidului de guvernământ. Multe din aceste aprecieri negative s-au regăsit şi în rapoartele de monitorizare ale Coaliţiei 2005, instituite de 152 de organizaţii guvernamentale din Republica Moldova.

A doua fază a campaniei electorale a început cu aproximativ 3-4 săptămâni înaintea zilei alegerilor, caracterizându-se prin desfăşurarea unor dezbateri publice cu partidele politice, la radio şi TV, realizarea unor vizite de lucru ale candidaţilor, precum şi declanşarea misiunii de observare, pe termen lung, a OSCE.

a) Partidul Comunist-un program pentru modernizarea ţării

Campania electorală a Partidului Comunist s-a desfăşurat având în centru ideea că de rezultatele alegerilor va depinde în mare măsură viitorul ţării. În acest context, programul electoral sublinia faptul că Partidului Comuniştilor din Republica Moldova a reuşit să obţină stabilitatea politică, iar acum, obiectivul pe care îl propunea era acela de a realiza modernizarea societăţii. În campania electorală s-a subliniat că în decurs de patru ani de guvernare s-a realizat, cu eforturi susţinute, ceea ce Partidul Comunist şi-a propus în cadrul alegerilor parlamentare precedente.

În programul electoral s-au evidenţiat ca realizări deosebite: s-a dublat bugetul de stat; a crescut de două ori volumul producţiei în industrie şi de 1,5 ori în agricultură; s-au creat 100.000 de noi locuri de muncă; s-a majorat de două ori salariul mediu lunar real pe ţară; s-au majorat mai mult de două ori pensiile şi bursele; s-a asigurat asistenţa medicală garantată pentru categoriile social-vulnerabile ale populaţiei (pensionari, copii, invalizi, şomeri), s-a implementat sistemul medical prin asigurări şi s-au renovat spitalele; s-a reuşit indexarea şi achitarea depunerilor băneşti ale populaţiei, devalorizate la începutul anilor ’90; s-au mărit de 2,5 ori alocaţiile bugetare pentru ştiinţă şi învăţământ; s-a revizuit Legea privind organizarea administrativ-teritorială a Republicii Moldova şi s-a restabilit statutul raioanelor; a fost semnat documentul de importanţă strategică-Planul individual de acţiuni Uniunea Europeană-Moldova; s-a redus substanţial, aproape cu 140 de milioane dolari, datoria externă de stat; s-a asigurat stabilitatea, s-a stopat degradarea socială şi s-a restabilit încrederea în viitor.

În programul electoral, pentru următorii patru ani, Partidul Comunist şi-a propus patru priorităţi strategice:

· o nouă calitate a vieţii;

· modernizarea economică;

· integrarea europeană;

· consolidarea societăţii.

În programul electoral se precizează, de asemenea, că în perioada 2005-2009, noua calitate a vieţii va însemna: 300.000 de noi locuri de muncă şi majorarea de trei ori a salariului mediu lunar, care ar depăşi 300 de dolari; majorarea salariului în sfera bugetară de trei ori (profesori, medici, lucrători din domeniul culturii, cercetători, funcţionari, magistraţi); triplarea pensiilor; dublarea numărului de locuri de studiu finanţate de la buget în instituţiile de învăţământ superior ale ţării şi majorarea de trei ori a burselor; dublarea pachetului garantat de servicii medicale prestate şi creşterea calităţii lor; conectarea la reţeaua de gaze a fiecărei locuinţe (gratuit pentru profesorii şi medicii de la sate); Internet în fiecare şcoală.

Pentru sectorul economic, programul electoral subliniază că modernizarea economică presupune: dublarea, către anul 2009, a investiţiilor în economia Moldovei şi a bugetului; realizarea strategiei de creştere economică şi de reducere a sărăciei; încurajarea întreprinderilor mici şi mijlocii, sporirea cu 30% a ponderii sectorului privat în volumul total al produsului intern brut, reducerea cu 15% a impozitului pe venit şi micşorarea de 1,5 ori a contribuţiilor de asigurări; realizarea programului de redresare economică a regiunilor ţării, sporirea contribuţiei lor la volumul total al produsului intern brut cu 50%; crearea unui sector agrar complex, competitiv şi stimularea modernizării tehnologice în mediul rural pe baza recunoaşterii proprietăţii; transformarea Moldovei într-un stat al standardelor europene şi al investiţiilor eficiente în economia ţării.

Conform programului, consolidarea societăţii înseamnă: unificarea ţării şi a poporului pe principiile stimei reciproce, a toleranţei şi a dezvoltării democratice; unificarea Republicii Moldova pe baza garantării juridice a dezvoltării tuturor formelor de proprietate şi a iniţiativei private; unificarea ţării pe baza dezvoltării libere a tuturor culturilor naţionale originale şi a iniţiativelor sociale; crearea unei societăţi în care libertatea persoanei şi a opţiunii vor fi asigurate de bunăstare şi prosperitate.

Un obiectiv important al programului este circulaţia liberă, fără vize, a cetăţenilor Moldovei în ţările Europei, protecţia juridică şi socială a celor aflaţi peste hotare; realizarea programelor prioritare, a principiilor educaţiei europene deschise şi promovarea culturii europene. 

Pe plan extern, programul menţionează consolidarea bunelor relaţii cu ţările vecine, Ucraina şi România şi întărirea parteneriatului strategic cu Rusia şi, mai ales, obiectivul strategic al integrării europene.

b) Opţiunea democrat-creştină pentru Europa

Partidul Popular Creştin Democrat, membru al Internaţionalei Democrat Creştine şi partener al Partidului Popular European, are o orientare politică de centru-dreapta. El a elaborat un program electoral întemeiat pe doctrina clasică a democraţiei creştine europene, prin care îşi asumă promovarea democraţiei, a valorilor europene şi a economiei de piaţă funcţionale, cu scopul dezvoltării economiei durabile a Republicii Moldova, creşterii bunăstării cetăţenilor şi a redobândirii demnităţii naţionale.

În programul electoral sunt menţionate obiectivele fundamentale ale Partidului Popular Creştin Democrat pentru perioada următorilor patru ani: reducerea sărăciei, crearea locurilor de muncă, creşterea veniturilor şi oprirea migraţiei; sprijinirea şi consolidarea clasei mijlocii, asigurarea dezvoltării economice durabile, realizarea economiei de piaţă funcţionale; combaterea corupţiei şi a crimei organizate, optimizarea şi eficientizarea administraţiei publice; depăşirea “stării de ocupaţie” şi restabilirea unităţii teritoriale a ţării; restabilirea şi consolidarea instituţiilor democratice, respectarea drepturilor şi libertăţilor fundamentale ale omului, sporirea siguranţei cetăţeanului şi a familiei; susţinerea tinerei generaţii, a pensionarilor şi a altor grupuri vulnerabile; revigorarea sistemului de învăţământ şi creşterea prestigiului social al profesorilor; dezvoltarea infrastructurii şi asigurarea securităţii energetice a ţării; adoptarea de măsuri practice pentru respectarea drepturilor minorităţilor; elaborarea şi implementarea strategiilor de pre-aderare a Republicii Moldova la Uniunea Europeană şi NATO.

Conform programului electoral, priorităţile şi măsurile de realizare a acestor obiective sunt:

- democratizarea societăţii prin: aşezarea Parlamentului în centrul construcţiei instituţionale a statului; consolidarea şi aplicarea principiului separaţiei puterilor în stat; restabilirea independenţei puterii judecătoreşti; realizarea reformei administraţiei centrale şi reducerea numărului de ministere şi funcţionari în structurile guvernamentale; asigurarea libertăţii de exprimare şi a independenţei mass-media; reorganizarea companiei “Teleradio Moldova” şi constituirea a două instituţii publice ale audiovizualului, de radio şi televiziune, libere de orice amestec în politica lor editorială; garantarea libertăţii întrunirilor.

- referitor la combaterea şi prevenirea corupţiei, programul electoral menţionează: adoptarea legii răspunderii ministeriale; reformarea şi sprijinirea organelor de anchetă; încurajarea producţiei ecologice; protejarea cetăţenilor împotriva calamităţilor naturale; întărirea parteneriatului transfrontalier cu instituţiile similare din alte ţări, în scopul monitorizării stadiului de implementare a proiectelor de mediu.

- în politica externă, programul electoral stabileşte ca obiective prioritare integrarea europeană, cooperarea regională şi internaţională. Acestea pot fi îndeplinite prin: realizarea unui parteneriat special cu România în vederea elaborării unei strategii de preaderare a Republicii Moldova la Uniunea Europeană; armonizarea legislaţiei Republicii Moldova cu cea a ţărilor Uniunii Europene; adoptarea acquis-ului comunitar; iniţierea negocierilor de asociere a Republicii Moldova la UE şi depunerea cererii de aderare; întărirea cooperării politice, economice şi culturale cu statele membre ale UE; anularea obligativităţii vizelor pentru cetăţenii din ţările UE şi obţinerea din partea UE a unui regim de vize favorabil pentru cetăţenii Republicii Moldova; lansarea şi promovarea, cu sprijin european, a unor noi iniţiative în cadrul Euroregiunilor Dunărea de Jos, Prutul de Sus şi Siret-Prut-Nistru; dezvoltarea în continuare a relaţiilor prieteneşti cu Ucraina; promovarea fermă a politicii de cooperare regională cu ţările vecine şi ţările din bazinul Mării Negre; denunţarea documentelor de aderare a Republicii Moldova la CSI şi dezvoltarea relaţiilor bilaterale cu ţările din această comunitate ţinând cont de necesităţile economico-comerciale. Se prevede, de asemenea, asigurarea securităţii naţionale şi a integrării euro-atlantice prin: elaborarea unei Strategii de securitate naţională care să reflecte interesele majore ale Republicii Moldova.

  

c) Platforma electorală a Blocului “Moldova Democrată”

Punctul de plecare al programului electoral al Blocului Moldova Democrată a fost ideea că Moldova are nevoie de schimbare şi modernizare prin schimbarea regimului politic autoritar; schimbarea şi modernizarea modului de guvernare; schimbarea şi modernizarea politicii interne şi externe.

În program se menţionează că formarea unui stat democratic autentic e posibilă doar pe un fundament economic solid, precizându-se că “nu poate fi liber un popor sărac şi flămând, preocupat numai de supravieţuire”. Blocul Moldova Democrată stabilea drept obiectiv principal al politicilor economice eradicarea sărăciei, asigurarea unui nivel de trai decent tuturor cetăţenilor şi a unei orientări stabile spre bunăstare şi dezvoltare durabilă. În acest scop, Blocul Moldova Democrată va crea 100.000 de locuri de muncă; va organiza cursuri gratuite de calificare, recalificare şi un proces de formare profesională pentru şomeri; va asigura, până în anul 2009, un salariu mediu pe economie echivalent cu 250-300 de dolari; va corela salariul mediu al lucrătorilor din sfera bugetară cu salariul mediu pe economie; va indexa anual salariile, corelându-le cu rata inflaţiei; va majora anual, cu 30%, numărul burselor universitare de la bugetul de stat; va reduce, până la 10-12%, impozitul pe venitul persoanelor fizice; va majora şi indexa în permanenţă pensiile, astfel încât, până în anul 2009, pensia medie să fie de cel puţin 120-150 de dolari; va perfecţiona sistemul de asigurări medicale, garantând fiecărui cetăţean alegerea liberă a medicului şi a instituţiei medicale; va pleda pentru introducerea sistemului de călătorie fără vize a cetăţenilor în ţările UE, în Ucraina, Rusia şi România.

În programul politic se precizează că sănătatea morală a societăţii şi capacitatea unei naţiuni de a convieţui într-o lume modernă depind de trăinicia familiei. Politicile sociale ale Blocului Moldova Democrată vor fi îndreptate prioritar spre protejarea familiei: va scuti de impozite sumele cheltuite de cetăţeni pentru construcţia şi procurarea spaţiului locativ, inclusiv prin credit ipotecar; va asigura respectarea strictă a principiului de susţinere socială a populaţiei cu venituri mici, prin acordarea unor compensaţii direcţionate astfel ca nivelul plăţilor utilităţilor să constituie nu mai mult de 1/3 din bugetul familiei; va compensa, în proporţie de 50%, costul utilităţilor pentru familiile care au venituri sub 500 de lei de persoană; va stabili indemnizaţii unice de 3000 de lei la naşterea primului copil şi de 1000 de lei pentru următorii.

Pentru sprijinirea comunităţilor moderne, Blocul Moldova Democrată va crea în localităţi o infrastructură social-culturală modernă; va asigura trecerea treptată a oraşelor şi satelor la aprovizionarea centralizată cu apă potabilă de calitate şi va reduce poluarea mediului prin construirea de întreprinderi de prelucrare şi valorificare a deşeurilor; va asigura, până la sfârşitul mandatului, conectarea integrală a ţării la reţeaua de gaze şi va contribui la termoficarea localităţilor. 

În elaborarea politicii externe, programul electoral este fundamentat pe următoarele puncte esenţiale: Republica Moldova este un stat suveran şi independent, unitar şi indivizibil; obiectivul strategic este integrarea în Uniunea Europeană şi NATO, precum şi edificarea unui parteneriat durabil cu SUA; Republica Moldova îşi va retrage calitatea de membru CSI, pledând pentru relaţii bilaterale strânse şi reciproc avantajoase cu Rusia, Ucraina şi alte state din spaţiul ex-sovietic; Republica Moldova va considera ilegală prezenţa armatelor străine pe teritoriul său şi va cere retragerea imediată, necondiţionată şi completă a acestora şi a arsenalelor lor militare.

3.2. Semnificaţia politică a rezultatelor alegerilor 

Alegerile parlamentare desfăşurate la 6 martie 2005 în Republica Moldova au constituit un eveniment electoral crucial pentru viitorul democratic şi european al acestei ţări. Urmărite cu deosebit interes de comunitatea internaţională, alegerile nu au adus schimbări semnificative în spectrul politic. Ca şi la scrutinul precedent, din 2001, singurele formaţiuni politice care au depăşit pragul electoral au fost Partidul Comuniştilor, al actualului preşedinte Vladimir Voronin, Blocul Moldova Democratică, al primarului Chişinăului, Serafim Urechean, şi Partidul Popular Creştin Democrat, condus de Iulie Roşca.

Conform rezultatelor finale anunţate pe 12 martie 2005, din cei 62% din alegătorii moldoveni care s-au prezentat la urne, 46,1% au votat pentru Partidul Comunist care a obţinut 56 de mandate, 28,41% şi-au exprimat votul în favoarea Blocului Moldova Democratică, cu 34 de mandate, iar pentru Partidul Popular Creştin Democrat s-a pronunţat circa 9,7% din electorat obţinând 11 mandate în Parlament. Rezultatele arată că formaţiunea politică a preşedintelui Voronin a înregistrat o victorie electorală importantă, chiar dacă în viitorul Parlament nu va mai dispune de majoritate absolută, ca în legislativul precedent. Cu cele 56 de mandate obţinute (din cele 101), Partidul Comunist va putea forma singur guvernul, fiind nevoie de 52 de voturi pentru învestitură, dar nu va putea decide preşedintele ţării. Conform Constituţiei, preşedintele va fi ales, în termen de 45 de zile, cu voturile a cel puţin 61 din cei 101 parlamentari. În acest scop, comuniştii ar urma să negocieze sprijinul necesar cu cele două formaţiuni politice aflate în opoziţie sau cu parlamentari, în mod separat. 

Instituţiile europene şi-au exprimat preocuparea pentru desfăşurarea alegerilor legislative din 6 martie 2005 în mod liber şi democratic. În luna februarie 2005, Parlamentul European a insistat asupra asigurării transparenţei scrutinului şi asupra acoperirii mediatice a campaniei electorale, în mod imparţial şi pluralist. Instituţiile europene au apreciat că aceste alegeri au constituit un test serios al consolidării democraţiei în Republica Moldova.

Alegerile din 6 martie 2005 au fost monitorizate de un număr mare de observatori (700 străini şi 250 moldoveni), în special din partea Adunării Parlamentare a Consiliului Europei şi OSCE. Această monitorizare fără precedent a demonstrat importanţa deosebită a acestor alegeri pentru Europa, mai ales datorită faptului că, în anul 2003, preşedintele Vladimir Voronin a efectuat o schimbare radicală a atitudinii sale pro-ruse, prin refuzul de a semna proiectul Kozak (propus de Rusia pentru rezolvarea conflictului din Transnistria), motivând că nu a consultat UE în această problemă, mai ales în contextul orientării ţării sale spre Europa. În acest document se menţiona federalizarea Republicii Moldova, Transnistria avea drept de veto asupra politicii moldoveneşti, precum şi menţinerea forţelor ruseşti în Transnistria. Obţinând sprijin american şi european, preşedintele Voronin a afirmat o politică explicit pro-occidentală şi deschisă. 

Presa occidentală a semnalat, de altfel, faptul că formaţiunea politică a comuniştilor, pro-occidentală, a câştigat alegerile legislative, sesizând schimbarea semnificativă a atitudinii preşedintelui Voronin. Înaintea alegerilor, acesta s-a întâlnit cu noul preşedinte ucrainian, pro-occidental, şi cu preşedintele Georgiei, adept al rupturii de sub influenţa Rusiei, semnal politic important care a întărit noua imagine pro-occidentală a preşedintelui moldovean. 

Conform opiniei analiştilor politici, rezultatele alegerilor legislative au demonstrat puterea de atracţie deosebită a ideii europene în Republica Moldova, preşedinţia şi guvernul angajându-se hotărât, în ultimul timp, pe această cale. 

Analiştii au subliniat că sistemul politic din Moldova se află într-o nouă fază a evoluţiei sale, când este esenţială trecerea de la partide tip grupare de interese economice, de clan sau personale, la partide cu programe şi opinii politice elaborate. Noile partide intrate în Parlament, cum sunt Partidul Liberal şi Social-Liberal, aflate în interiorul coaliţiei Blocul Moldova Democrată, vor fi supuse, în această perioadă, unui test politic important.

Alţi comentatori politici subliniază că, în această situaţie, se va putea vedea cât de consecvent democratic va fi Blocul Moldova Democrată care va avea de ales să rămână alături de opoziţie sau să se alăture, fie şi parţial, prin o parte a membrilor săi, de Partidul Comunist. Problema este cu atât mai complexă cu cât, în timpul campaniei electorale, Blocul Moldova Democrată a fost consiliat de specialişti ruşi, întărindu-se deci, indirect, influenţele care fac imprevizibil comportamentul actorilor politici în perioada următoare. 

Partidele de opoziţie, chiar dacă nu vor guverna, vor putea realiza o opoziţie puternică. În cadrul lor, un rol important de arbitru îl va avea Partidul Popular Creştin Democrat în condiţiile în care va urma o lungă perioadă marcată de negocierile pentru alegerea preşedintelui ţării.

Analiştii politici au subliniat că preşedintele Vladimir Voronin va trebui, de asemenea, să demonstreze în viitor orientarea sa pro-europeană, deşi partidul a pierdut mult din influenţă şi în interiorul său există şi păreri diferite referitoare la opţiunea europeană. 

Noua conducere a Moldovei va fi puternic influenţată de actualul context internaţional, de faptul că Republica Moldova este înconjurată de state aflate în plină reformă (Ucraina, Georgia), iar 62% din moldoveni doresc aderarea la UE. Un sfert din populaţia ţării şi-a manifestat direct această opţiune, aflându-se pe teritoriul comunitar. Un alt semnal important a fost participarea masivă a cetăţenilor din Transnistria la alegerile din 6 martie, ceea ce a constituit o surpriză pentru organizatori şi o manifestare a atitudinii electoratului faţă de conflictul din Transnistria.

În acest context post-electoral, exigenţele Uniunii Europene impun afirmarea unei comunităţi de valori, astfel încât să fie instaurate principiile fundamentale ale democraţiei şi libertăţii de expresie. La fel de necesar va fi şi sprijinul ferm acordat de Uniunea Europeană care deja a lansat Planul de Acţiune pentru perioada imediat următoare.

Schimbarea importantă produsă la nivel parlamentar ar putea fortifica orientarea europeană, atât la nivelul politicii interne, cât şi la nivelul politicii externe a Republicii Moldova. Aceasta ar demonstra, încă o dată, că deschiderea tratativelor cu UE a constituit un motor principal pentru democratizare în Estul Europei.

 

 

ANEXA

 

Rezultatele alegerilor parlamentare din 1994

	Concurenţi

electorali
	Numărul

de voturi
	Procente

%
	Numărul de

mandate

	Partidul Democrat Agrar din Moldova (PDAM)
	766,589
	43,18
	56

	Blocul electoral Partidul Socialist şi Mişcarea “Unitate-Edinstvo” (PSMUE)
	390,584
	22
	28

	Blocul electoral “Blocul Ţăranilor şi Intelectualilor” (BŢI)
	163,513
	9,21
	11

	Blocul electoral “Alianţa Frontului Popular Creştin Democrat (AFPCD)
	133,606
	7,53
	9

	Blocul electoral “Blocul Social-Democrat” (BSD)
	65,028
	3,66
	 

	Asociaţia Femeilor din Moldova (AFM)
	50,243
	2,83
	 

	Partidul Democrat al Muncii din Moldova (PDMM)
	49,210
	2,77
	 

	Partidul Reformei (PR)
	41,980
	2,36
	 

	Partidul Democrat din Moldova (PDM)
	23,368
	1,32
	 

	Asociaţia Victimelor Regimului Totalitar comunist din Moldova (AVRTM)
	16,672
	0,94
	 

	Partidul Republican din Moldova (PRM)
	16,529
	0,93
	 

	Partidul Ecologist “Alianţa Verde” din Moldova (PEM)
	7,025
	0,40
	 

	Partidul Naţional Creştin (PNC)
	5,878
	0,33
	 

	Candidaţi independenţi (CI)
	45,152
	2,54
	 


 

 

Rezultatele alegerilor parlamentare din 1998

 

	Concurenţi

electorali
	Numărul

de voturi
	Procente

%
	Numărul de

mandate

	Partidul Comuniştilor din Republica Moldova (PCM)
	487,002
	30,01
	40

	Blocul electoral “Convenţia Democrată din Moldova” (CDM)
	315,206
	19,42
	26

	Blocul electoral “Pentru o Moldovă Democratică şi Prosperă” (PMDP)
	294,691
	18,16
	24

	Partidul Forţelor Democratice (PFD)
	143,428
	8,84
	11

	Partidul Democrat Agrar din Moldova (PDAM)
	58,874
	3,63
	0

	Blocul electoral Alianţa Civică “Furnica” (ACF)
	53,338
	3,29
	0

	Blocul electoral “Alianţa Forţelor Democratice” (AFD)
	36,344
	2,24
	0

	Partidul Dreptăţii Social-Economice din Moldova (PDSEM)
	31,663
	1,95
	0

	Partidul Social-Democrat din Moldova (PSDM)
	30,169
	1,86
	0

	Blocul electoral “Unitatea Socialistă” (US)
	29,647
	1,83
	0

	Blocul electoral Blocul Social-Democrat “Speranţa” (BSDS)
	21,282
	1,31
	0

	Partidul Socialiştilor din Republica Moldova (PSRM)
	9,514
	0,59
	0

	Partidul Reformei (PR)
	8,844
	0,54
	0

	Uniunea Creştin-Democrată din Moldova
	8,342
	0,51
	0

	Partidul Unit al Muncii din Moldova (PUMM)
	3,124
	0,19
	0

	Plugaru Anatol
	17,736
	1,09
	0

	Reniţă Valeriu
	2,983
	0,18
	0

	Gheorghe Porcescu
	2,892
	0,18
	0

	Pavel Creangă
	2,573
	0,16
	0

	Alţi candidaţi independenţi
	64,813
	3,99
	0


 

Rezultatele alegerilor parlamentare din 2001

	Concurenţi

electorali
	Numărul

de voturi
	Procente

%
	Numărul de

mandate

	Partidul Popular Creştin Democrat (PPCD)
	130,810
	8,24
	11

	Blocul Electoral “Credinţă şi Dreptate” (BECD)
	10,686
	0,67
	0

	Partidul Comuniştilor (PC)
	794,808
	50,07
	71

	Partidul Naţional Liberal (PNL)
	44,548
	2,81
	0

	Mişcarea Social-Politică “Pentru Ordine şi Dreptate” (MSPOD)
	23,099
	1,46
	0

	Partidul Renaşterii şi Concilierii (PRC)
	91,894
	5,79
	0

	Partidul Democrat din Moldova (PDM)
	79,757
	5,02
	0

	Partidul Ţărănesc Creştin Democrat (PŢCD)
	4,288
	0,27
	0

	Blocul Electoral “Alianţa Juriştilor şi Economiştilor” (AJE)
	14,810
	0,93
	0

	Blocul Electoral “Edinstvo” (BEE)
	7,277
	0,46
	0

	Valeriu Ghileţchi

(candidat independent)
	27,511
	1,73
	0

	Mişcarea Social-Politică Republicană “Ravnopravie” (MSPRR)
	7,023
	0,44
	0

	Partidul Naţional Ţărănesc Creştin Democrat (PNŢCD)
	27,575
	1,74
	0

	Partidul Forţelor Democratice (PFD)
	19,405
	1,22
	0

	Partidul Democrat Agrar din Moldova (PDAM)
	18,473
	1,16
	0

	Blocul Electoral “Alianţa Braghiş” (BEAB)
	212,071
	13,36
	19

	Blocul Electoral “Plai Natal” (BEPN)
	25,009
	1,58
	0

